Ionuț Gurău și-a atacat colegii după eșecul cu UTA: „Jalnici. Ne apăram doar cu fundașii centrali”
Portarul Ionuț Gurău a fost integraliat la FC U Craiova în meciul pierdut la Arad, cu UTA, 1-3, în etapa cu numărul 8 a play-outului SuperLigii.
„Am fost jalnici. Ne apăram doar cu fundașii centrali”, a răbufnit Gurău
Oltenii au rămas pe ultimul loc și sunt și mai aproape de retrogradare. Portarul s-a arătat total nemulțumit de evoluția și atitudinea colegilor săi.
„A fost o seară neagră pentru mine și toată echipa. De la mine până la ultimul jucător și tot staff-ul. Ați văzut și voi, fotbalul se joacă pe goluri. Eu simțeam la orice situație că voi lua gol.
Fundașii mei laterali erau în atac, am fost jalnici. Ne apăram doar cu fundașii centrali, simțeam că pot lua gol la fiecare ocazie, putea să fie 4-0 la pauză, noroc că am mai scos. Asta e, vedem ce se va întâmpla.
Fotbalul nu e pe talent și individualități, sunt sigur că se joacă pe echipă, să tragem unul pentru altul. Dau un exemplu din acest meci, echipa adversă scapă unu la unu cu mine, da pasă în fața porții, dă gol. Noi facem la fel, ratăm.
Nu mai pot să stau în poartă, cred că am tensiunea 200 la fiecare meci, îmi vine să ies din poartă și să dau eu cu capul. Chiar am vorbit cu ei la început că meciul trebuie privit ca o finală, dar se pare că n-au înțeles. Doamne ajută să se trezească unii dintre ei și să facem un meci bun acasă”, a spus Gurău.